Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ, ΤΟΥ ΣΥΜΒΟΥΛΙΟΥ, ΤΗΣ ΕΠΙΤΡΟΠΗΣ, ΤΟΥ ΔΙΚΑΣΤΗΡΙΟΥ, ΤΟΥ ΕΛΕΓΚΤΙΚΟΥ ΣΥΝΕΔΡΙΟΥ, ΤΗΣ ΟΙΚΟΝΟΜΙΚΗΣ ΚΑΙ ΚΟΙΝΩΝΙΚΗΣ ΕΠΙΤΡΟΠΗΣ, ΤΗΣ ΕΠΙΤΡΟΠΗΣ ΤΩΝ ΠΕΡΙΦΕΡΕΙΩΝ ΚΑΙ ΤΟΥ ΔΙΑΜΕΣΟΛΑΒΗΤΗ για την ίδρυση της Υπηρεσίας Προσλήψεων των Ευρωπαϊκών Κοινοτήτων

(υποβληθέντα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το άρθρο 2 του Κανονισμού Υπηρεσιακής Κατάστασης των υπαλλήλων (ΚΥΚ), όπως τροποποιήθηκε από τον κανονισμό του Συμβουλίου αριθ. 3947/92, επιτρέπει σε «δύο ή περισσότερα Όργανα να αναθέσουν σε ένα από αυτά ή σε διοργανικό οργανισμό την άσκηση των εξουσιών που περιέρχονται στην αρμόδια για τους διορισμούς αρχή στον τομέα της πρόσληψης». Συνιστά συνεπώς επαρκή νομική βάση, η οποία επιτρέπει την ίδρυση μιας Υπηρεσίας, με κοινή απόφαση των Οργάνων.

Η διοργανική συνεργασία στον τομέα αυτό έχει χρησιμοποιηθεί ιδίως κατά τις δύο τελευταίες διευρύνσεις, σε πεδία όπως, παραδείγματος χάρη, η διοργάνωση διαγωνισμών για γλωσσομαθείς, ελεγκτές, γραμματείς και άλλους.

Το ισχύον πλαίσιο διοργανικής συνεργασίας έχει πάντως κάποια όρια, ιδίως στο επίπεδο της ανομοιογένειας των διαδικασιών, της χωριστής διοργάνωσης ορισμένων διαγωνισμών ή της ύπαρξης υπηρεσιών διοργάνωσης διαγωνισμών και επιλογών υποψηφίων σε κάθε Όργανο.

Είναι λοιπόν σκόπιμο να δημιουργηθεί ένα ενιαίο πλαίσιο διοργάνωσης διαγωνισμών και να τεθούν από κοινού οι προς τούτο διατιθέμενοι πόροι.

Αυτό το ενιαίο πλαίσιο θα δημιουργήσει τη δυνατότητα να πραγματοποιηθούν οικονομίες κλίμακας, ειδικότερα στο πλαίσιο της μελλοντικής διεύρυνσης. Θα έχει επίσης ορισμένη θετική επίπτωση από την άποψη της εναρμόνισης και της επαγγελματικοποίησης των διαδικασιών που χρησιμοποιούν τα Όργανα για την επιλογή των υποψηφίων. Αυτό θα αποβεί προς όφελος όχι μόνο των Οργάνων, αλλά επίσης των πολιτών της ´Ενωσης που είναι υποψήφιοι και για τους οποίους, συχνά, η διαδικασία επιλογής αποτελεί και την πρώτη και μοναδική επαφή με τα κοινοτικά Όργανα.

Ορισμένες προσπάθειες έχουν ήδη καταβληθεί, από το Μάρτιο του 2000, στο πλαίσιο της Λευκής Βίβλου για τη μεταρρύθμιση της Επιτροπής. Στο πλαίσιο αυτό, η Επιτροπή πρότεινε, στις 26 Φεβρουαρίου 2001, την ίδρυση μιας διοργανικής Υπηρεσίας προσλήψεων.

Τα προτεινόμενα δύο σχέδια διοργανικών αποφάσεων είναι το αποτέλεσμα εργασιών μιας διοργανικής ομάδας εργασίας, που συστάθηκε κατόπιν πρωτοβουλίας των Γενικών Γραμματέων οι οποίοι ενέκριναν, τον Ιούλιο του 2001, τα συμπεράσματα των εργασιών αυτών. Τα σχέδια αποφάσεων εγκρίθηκαν στη συνέχεια από την Επιτροπή, στις 30 Οκτωβρίου 2001 και υποβλήθηκαν μετά στην Επιτροπή του ΚΥΚ, για διαβούλευση, στις 7 Δεκεμβρίου 2001.

Εναπόκειται τώρα στα Όργανα να λάβουν την απόφαση για την ίδρυση της Υπηρεσίας. Προς τούτο, οι Γενικοί Γραμματείς, εφαρμόζοντας τον ΚΥΚ στον τομέα των προσλήψεων, οφείλουν να λάβουν, με κοινή συμφωνία τους, τα αναγκαία μέτρα για τη θέση σε εφαρμογή της αποφάσεως αυτής.

Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ, ΤΟΥ ΣΥΜΒΟΥΛΙΟΥ, ΤΗΣ ΕΠΙΤΡΟΠΗΣ, ΤΟΥ ΔΙΚΑΣΤΗΡΙΟΥ, ΤΟΥ ΕΛΕΓΚΤΙΚΟΥ ΣΥΝΕΔΡΙΟΥ, ΤΗΣ ΟΙΚΟΝΟΜΙΚΗΣ ΚΑΙ ΚΟΙΝΩΝΙΚΗΣ ΕΠΙΤΡΟΠΗΣ, ΤΗΣ ΕΠΙΤΡΟΠΗΣ ΤΩΝ ΠΕΡΙΦΕΡΕΙΩΝ ΚΑΙ ΤΟΥ ΔΙΑΜΕΣΟΛΑΒΗΤΗ για την ίδρυση της Υπηρεσίας Προσλήψεων των Ευρωπαϊκών Κοινοτήτων

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΈΝΩΣΗΣ, Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, ΤΟ ΔΙΚΑΣΤΗΡΙΟ, ΤΟ ΕΛΕΓΚΤΙΚΟ ΣΥΝΕΔΡΙΟ, Η ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ, Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ ΚΑΙ Ο ΔΙΑΜΕΣΟΛΑΒΗΤΗΣ,

Έχοντας υπόψη:

τον Κανονισμό Υπηρεσιακής Καταστάσεως (ΚΥΚ) των υπαλλήλων των Ευρωπαϊκών Κοινοτήτων, και ιδίως το άρθρο 2 τρίτο εδάφιο, και το καθεστώς που εφαρμόζεται στο λοιπό προσωπικό των Κοινοτήτων αυτών, όπως καθορίστηκαν με τον κανονισμό (ΕΟΚ, Ευρατόμ, ΕΚΑΧ) αριθ. 259/68 [1],

[1] ΕΕ L 56 της 04.03.1968, σ. 1.

τη γνώμη της επιτροπής του κανονισμού υπηρεσιακής κατάστασης,

Εκτιμώντας τα εξής:

(1) Είναι αναγκαίο, για λόγους αποτελεσματικότητας και οικονομίας στη χρησιμοποίηση των πόρων, να ανατεθούν σε έναν ενιαίο διοργανικό φορέα τα μέσα που διατίθενται για την επιλογή των υπαλλήλων και του λοιπού προσωπικού των Ευρωπαϊκών Κοινοτήτων.

(2) Είναι σκόπιμο, ο διοργανικός φορέας που θα έχει έτσι συσταθεί, να έχει ως αποστολή την κατάρτιση των πινάκων ικανότητας των υποψηφίων γενικών διαγωνισμών, σε συνάρτηση με τις ανάγκες και τηρουμένου του κανονισμού υπηρεσιακής κατάστασης (ΚΥΚ), ενώ κάθε αρμόδια για τους διορισμούς αρχή να αποφασίζει για το διορισμό των επιτυχόντων.

(3) Υπό τις ίδιες συνθήκες, είναι σκόπιμο ο διοργανικός φορέας να μπορεί επίσης να παρέχει τη συνδρομή του στα θεσμικά και άλλα όργανα, τους οργανισμούς και υπηρεσίες που έχουν ιδρυθεί από τις συνθήκες ή βάσει αυτών, σε θέματα εσωτερικών διαγωνισμών και επιλογής του λοιπού προσωπικού.

ΑΠΟΦΑΣΙΖΟΥΝ:

Άρθρο 1

(Σύσταση της Υπηρεσίας)

Ιδρύεται μια Υπηρεσία Προσλήψεων της Ευρωπαϊκών Κοινοτήτων, στο εξής ονομαζόμενη «η Υπηρεσία».

Άρθρο 2

(Αρμοδιότητες)

1.Η Υπηρεσία ασκεί τις αρμοδιότητες επιλογής που διαθέτουν βάσει του άρθρου 30 πρώτο εδάφιο του ΚΥΚ και βάσει του παραρτήματος ΙΙΙ του ΚΥΚ, οι αρμόδιες για τους διορισμούς αρχές των Οργάνων που υπογράφουν την παρούσα απόφαση. Σε εξαιρετικές μόνον περιπτώσεις και με τη συμφωνία της Υπηρεσίας, τα Όργανα δύνανται να διοργανώνουν δικό τους γενικό διαγωνισμό για την κάλυψη ιδιαιτέρων και πολύ εξειδικευμένων αναγκών.

2.Η Υπηρεσία δύνανται να ασκεί τις αρμοδιότητες της παραγράφου 1, εφόσον αυτές έχουν ανατεθεί στην αρμόδια για τους διορισμούς αρχή ενός οργάνου, υπηρεσίας ή οργανισμού που έχει ιδρυθεί από τις συνθήκες ή βάσει αυτών, κατόπιν αιτήσεως του τελευταίου.

3.Η αρμόδια για τους διορισμούς αρχή του Ευρωπαϊκού Κοινοβουλίου, του Συμβουλίου, της Επιτροπής, του Δικαστηρίου, του Ελεγκτικού Συνεδρίου, της Οικονομικής και Κοινωνικής Επιτροπής, της Επιτροπής των Περιφερειών και του διαμεσολαβητή, όπως και κάθε οργάνου, υπηρεσίας ή οργανισμού που έχει ιδρυθεί από τις συνθήκες ή βάσει αυτών, η οποία έχει μεταβιβάσει την αρμοδιότητά της ή έχει προσφύγει στην Υπηρεσία, αποφασίζει σχετικά με το διορισμό των επιτυχόντων.

Άρθρο 3

(Καθήκοντα)

1.Σε συνάρτηση με τις αιτήσεις που της απευθύνονται από τις αρμόδιες για τους διορισμούς αρχές που αναφέρονται στο άρθρο 2, η Υπηρεσία καταρτίζει τους πίνακες ικανότητας των υποψηφίων των γενικών διαγωνισμών που αναφέρονται στο άρθρο 30 πρώτο εδάφιο του ΚΥΚ, υπό τους προβλεπόμενους στο παράρτημα ΙΙΙ του ΚΥΚ όρους.

2.Η Υπηρεσία δύνανται να παρέχει τη συνδρομή της στα θεσμικά και άλλα όργανα, τις υπηρεσίες και τους οργανισμούς που έχουν ιδρυθεί από τις συνθήκες ή βάσει αυτών, όσον αφορά τη διοργάνωση εσωτερικών διαγωνισμών και την επιλογή του λοιπού προσωπικού.

Άρθρο 4

(Αιτήσεις και αιτήματα, προσφυγές)

Κατ'εφαρμογή του άρθρου 91 α) του ΚΥΚ, οι αιτήσεις και τα αιτήματα σχετικά με την άσκηση των αρμοδιοτήτων των ανατεθειμένων βάσει του άρθρου 2 παράγραφοι 1 και 2 της παρούσας απόφασης, υποβάλλονται στην Υπηρεσία. Κάθε προσφυγή στους τομείς αυτούς στρέφεται κατά της Επιτροπής.

Άρθρο 5

(Εφαρμογή)

Οι Γενικοί Γραμματείς του Ευρωπαϊκού Κοινοβουλίου, του Συμβουλίου, της Επιτροπής, ο Γραμματέας του Δικαστηρίου, οι Γενικοί Γραμματείς του Ελεγκτικού Συνεδρίου, της Οικονομικής και Κοινωνικής Επιτροπής, της Επιτροπής των Περιφερειών και ο αντιπρόσωπος του διαμεσολαβητή λαμβάνουν, με συμφωνία τους, τα αναγκαία μέτρα για τη θέση σε εφαρμογή της παρούσας απόφασης.

Άρθρο 6

Έναρξη ισχύος

Η παρούσα απόφαση αρχίζει να ισχύει την .....

Έγινε στις Βρυξέλλες και το Λουξεμβούργο, στις

Για το Συμβούλιο Για το Ευρωπαϊκό Κοινοβούλιο

Ο Πρόεδρος Ο Πρόεδρος

Για την Επιτροπή Για το Δικαστήριο

Ο Πρόεδρος Ο Πρόεδρος

Για την Οικονομική και Κοινωνική Επιτροπή Για την Επιτροπή των Περιφερειών

Ο Πρόεδρος Ο Πρόεδρος

Για το Ελεγκτικό Συνέδριο

Ο Πρόεδρος Ο διαμεσολαβητής